Jordan Pickford jevita sospensjoni wara t-tackle xejn kumplimentuża fuq Van Dijk Il-goalkeeper ta' Everton, Jordan Pickford, evita sospensjoni mill-FA Ingliża t wara t-tackle xejn kumplimentuża li wettaq fuq id-difensur ta' Liverpool Virgil Van Dijk waqt id-derby ta' Merseyside li ntlagħab is-Sibt li għadda. Minkejja li r-referee tal-partita Michael Oliver ra l-azzjoni, ma ttieħdet l-ebda sanzjoni kontra l-goalkeeper Ingliż b'diversi esponenti u kritiċi tal-football li kkundannaw l-aġir tiegħu. Fost l-oħrajn, il-kummentatur fuq Sky Sport Graeme Souness iddeskriva dan l-episodju bħala attakk viljakk minn goalkeeper li lanqas biss ġie sanzjonat mir-referee tal-partita. Osservatur ieħor qal li din it-tackle kienet waħda li tista' ttemm il-karriera ta' dan il-plejer Olandiż li kemm ilu li ngħaqad mar-Reds ħalla l-marka tiegħu. Sadanittant dan l-episodju ġie evalwat immedjatament fuq il-VAR fejn l-assistent referi David Coote irreveda l-inċident u qal li f'dan il-każ ma ngħatax penalty minħabba li l-plejer kien f'pożizzjoni irregolari ta' offside. Hu qal li ladarba l-azzjoni kienet wieqfa, ma setgħetx tittieħed azzjoni kontra l-goalkeeper. Coote kien fl-aħbarijiet fi Frar li għadda meta ma ġiex assenjat logħba f'wieħed mir-rounds li ntlagħab fi tmiem dik il-ġimgħa. Ftit tal-jiem qabel, Coote kien ammetta li għamel żball meta fil-logħba bejn Tottenham Hotspur u Chelsea ħalla għaddej l-episodju fejn il-player Giovanni Lo Celso daħal b'mod goff fuq dak ta' Chelsea, Cesar Azpilicueta. Finalment anke l-partitarji ta' Liverpool ikkundannaw bl-aħrax il-fatt li Pickford ma weħel xejn minkejja din id-daħla kerha fuq il-player Olandiż.